text: Prins Henrik er død
  14 februar 2018 kl. 04.37
  Efter flere ugers sygdom er prins Henrik død. Han var omgivet af dronningen og sine to sønner, da han sent tirsdag aften sov stille ind. Prins Henrik var tæt knyttet til grænselandet, som han gerne besøgte. 
  Hans kongelige højhed prins Henrik er død. Det oplyste kongehuset kort efter klokken fire natten til onsdag. 
  Prins Henrik, der blev 83 år, sov stille ind klokken 23.18 tirsdag på Fredensborg Slot. 
  Ved hans side var dronning Margrethe og parrets to sønner, kronprins Frederik og prins Joachim, fremgår det af meddelelsen.
  Dødsårsagen fremgår ikke. Læs hele hoffets pressemeddelelse om prinsens død.
  Prins Henrik kom gennem alle årene hyppigt til Syd- og Sønderjylland, hvor han sammen med dronning Margrethe både tog ophold på Gråsten Slot, men også gerne deltog i forskellige arrangementer.
  Prins Henrik har blandt andet siden 1990 været æresmedlem af Aabenraa Skyttelaug, hvor han hvert år deltog i kongejagten.
  Den 21. januar sidste år viste han sig sidste gang officielt i Syd- og Sønderjylland, da han åbnede jadeudstillingen på Koldinghus.
  
  